COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului în primă lectură referitoare la adoptarea unei decizii a Parlamentului European și a Consiliului privind acordarea de asistență macrofinanciară suplimentară Georgiei /* COM/2012/0219 final - 2010/0390 (COD) */





2010/0390 (COD) COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului în primă lectură referitoare la adoptarea unei decizii a Parlamentului European și a Consiliului privind acordarea de asistență macrofinanciară suplimentară Georgiei 1. Context Data transmiterii propunerii către Parlamentul European și Consiliu [document COM(2010) 804 final – 2010/0390 COD)] || 13 ianuarie 2011 Data avizului Comitetului Regiunilor || nu se aplică Data adoptării poziției Parlamentului European în primă lectură || 10 mai 2011 Data transmiterii propunerii modificate || nu se aplică Data adoptării poziției comune a Consiliului || 10 mai 2012 2. Obiectivul propunerii Comisiei Propunerea face parte dintre angajamentele potențiale ale UE, anunțate în cadrul Conferinței donatorilor din 2008. Obiectivele propunerii privind acordarea de asistența macrofinanciară (AMF) sunt: · să contribuie la acoperirea nevoilor de finanțare externă ale Georgiei și la diminuarea nevoilor de finanțare bugetară; · să sprijine eforturile de consolidare financiară și stabilizarea externă, în cadrul unui program al Fondului Monetar Internațional. · să sprijine eforturile de reformă structurală menite să stimuleze creșterea sustenabilă și să mărească transparența și eficiența gestionării finanțelor publice. · să faciliteze și să încurajeze eforturile depuse de autoritățile georgiene vizând punerea în aplicare a măsurilor stabilite în cadrul planului de acțiune PEV Uniunea Europeană‑Georgia și al Parteneriatul estic, pentru a promova consolidarea integrării economice și financiare cu UE, precum și în conformitate cu planul de instituire a unei „zone de liber schimb complex și cuprinzător” între cele două părți. 3. Comentarii privind poziția Consiliului 3.1. Observații generale cu privire la poziția Consiliului în primă lectură Cuprinzătorul pachet al UE (în valoare de până la 500 de milioane EUR) destinat sprijinirii redresării economice a Georgiei și prezentat în octombrie 2008, cu ocazia Conferinței internaționale a donatorilor de la Bruxelles, organizate în urma conflictului cu Rusia din august 2008, includea două potențiale operațiuni de asistență macrofinanciară, în valoare de 46 de milioane EUR fiecare. Prima dintre acestea a fost pusă în aplicare cu succes în perioada 2009-2010. În ceea ce o privește pe cea de-a doua, la 13 ianuarie 2011 Comisia a adoptat o propunere privind acordarea de AMF suplimentară Georgiei. Parlamentul European a votat propunerea în sesiune plenară, la data de 10 mai 2011 și a adoptat o rezoluție legislativă conținând modificări care au fost acceptate integral de către Comisie și incluse în textul propunerii. Scopul principal al acestor modificări era luarea în considerare a intrării în vigoare, în martie 2011, a noului regulament privind comitologia[1]. Comisia recunoaște faptul că modificările aduse propunerii inițiale erau necesare datorită noului regulament privind comitologia și sprijină avizul Parlamentului European conform căruia adoptarea memorandumului de înțelegere (MoU) privind Programul AMF ar trebui să fie reglementată prin procedura de consultare și nu prin procedura de examinare, așa cum a sugerat Consiliul. La 15 decembrie 2011, COREPER a ajuns la un acord cu majoritate calificată privind adoptarea unei poziții comune, acord care insistă asupra utilizării procedurii de examinare pentru adoptarea memorandumului de înțelegere privind AMF. Această poziție a fost confirmată de acordul politic adoptat de Consiliu la 23 ianuarie 2012. Pe parcursul discuțiilor anterioare din cadrul Grupului de lucru al consilierilor financiari, Comisia a pledat în favoarea utilizării procedurii de consultare pentru adoptarea MoU și a sprijinit propunerea de soluție de compromis venită din partea președinției. Această soluție ar fi instituit procedura de examinare ca regulă generală, dar ar fi permis procedura de consultare, în cazul de față pe baza articolului 2 alineatul (3) a doua teză din regulamentul privind comitologia, care prevede că, în cazuri justificate în mod corespunzător, se poate aplica procedura de consultare pentru adoptarea unor acte de punere în aplicare, atunci când procedura de examinare este, în principiu, aplicabilă. Textul propunerii de compromis susținea că, deoarece AMF propusă (i) era complementară operațiunii aprobate în 2009 și (ii) avea o valoare maximă modestă (46 de milioane EUR), erau îndeplinite condițiile de aplicare a procedurii de consultare. Cu toate acestea, președinția nu a reușit să creeze un consens, iar soluția sa de compromis nu a fost adoptată. Comisia este preocupată de faptul că o a doua lectură va întârzia și mai mult acordarea asistenței propuse: este important ca AMF propusă pentru Georgia să fie aprobată cât mai repede. Comisia a adoptat propunerea în ianuarie 2011, în urmă cu aproximativ un an și consideră regretabilă existența acestei întârzieri, cu atât mai mult cu cât cei doi colegislatori sunt de acord cu privire la conținutul propunerii, care, așa cum s-a menționat, își are originea într-un angajament financiar asumat în 2008.Comisia consideră esențială luarea unei decizii privind procedura care trebuie aplicată pentru adoptarea MoU. Trebuie de asemenea precizat că nerezolvarea problemelor legate de propunerea vizând Georgia poate conduce la blocarea oricărei noi propuneri privind acordarea de AMF, scenariu care trebuie evitat, nu în ultimul rând deoarece înrăutățirea situației din mediul financiar mondial, la care se adaugă impactul economic și financiar al Primăverii arabe în vecinătatea sudică a UE, pot avea drept rezultat primirea de către UE a unor noi cereri de sprijin complementar sub formă de AMF. 3.2. Acord în stadiul poziției Consiliului De la adoptarea de către Parlamentul European a poziției sale în primă lectură, dialogul interinstituțional dintre Consiliu și Parlament nu a fost încununat de succes. Parlamentul s-a exprimat clar în favoarea utilizării procedurii de consultare pentru adoptarea Memorandumului de înțelegere, în timp ce Consiliul consideră că, în conformitate cu noul regulament privind comitologia, ar trebui utilizată procedura de examinare. Nu s-a reușit găsirea unui compromis cu privire la acest aspect, în ciuda reuniunilor neoficiale dintre părți. 4. Concluzie Comisia se pronunță în favoarea aplicării procedurii de consultare pentru adoptarea MoU. Prin urmare, ea nu este de acord cu poziția comună a Consiliului, adoptată la 10 mai 2012. Dar, după cum s-a arătat mai sus, găsirea unei soluții rapide este esențială în opinia Comisiei, care este pregătită să contribuie la realizarea unui compromis rapid între cei doi colegislatori în această chestiune. [1] Regulamentul (CE) nr. 182/2011 al Parlamentului European și al Consiliului din 16 februarie 2011.